Муса Җәлил шигырьләре Татарстан халыклары телендә яңгырады (ФОТО)

	Казанда Советлар Союзы герое, шагыйрь Муса Җәлилнең тууына 111 ел тулу уңаеннан чаралар узды. Матур гадәт буенча Татарстан халыклары Яшьләр Ассамблеясе активистлары һәм теләге булган һәркем герой кылган батырлыкны искә алу өчен җыелдылар. Муса Җәлилнең ирек, мәхәббәт һәм ихтыяр көче белән тулган шигырьләре әле дә миллионлаган кешенең йөрәгендә урын алган.	 Яшьләр «Хәзинә» Милли рәсем галереясендә Муса Җәлил истәлегенә һәм эшчәнлегенә багышланган тематик экспозиция буенча экскурсиядә булдылар.

Соңыннан шагыйрьнең шигырьләрен төрле милләтләр телендә укыдылар: үзбәк, абхаз, рус, татар, әрмән, казах һәм украин. Чара ахырында барысы бергә Меңъеллык мәйданына юл тоттылар һәм Муса Җәлил һәйкәленә тантаналы төстә чәчәкләр салдылар.

Мондый чаралар яшьләрне патриотик рухта тәрбияләү, Татарстан халыклары арасында дуслыкны саклау, республиканың күпмилләтле яшьләрендә Татарстан Республикасының милли мирасына карата горурлык һәм хөрмәт тәрбияләү эше кысаларында үтә.

Чараны менә инде берничә ел рәттән Татарстан Республикасы Яшьләр эшләре һәм спорт министрлыгы ярдәме белән Татарстан халыклары Яшьләр Ассамблеясе оештыра.     
	---	
Addnt.ru

	№ --- | 15.02.2017	


